**Reģistrētā bezdarba prognoze 2023.gadam**

(sagatavots 05.01.2023.)

Attiecībā uz bezdarba situācijas izmaiņām 2023.-2024.gadā kopumā tiek atzīts, ka 2023.gadā bezdarba situācijas uzlabošanos varētu kavēt globālās ekonomikas izaugsmes palēnināšanās un inflācija, kas negatīvi ietekmēs patēriņu:

1. **Eiropas Komisijas** prognoze[[1]](#footnote-1) bezdarba līmenim (CSP Darbaspēka apsekojumā iegūstamie dati) Latvijai 2023.gadam ir 8,1% un 2024.gadam – 7,9%. Paredzams, ka tālāka pakalpojumu nozaru atveseļošanās no pandēmijas izraisītajiem ierobežojumiem veicinās nodarbinātības rādītājus un saglabās algu pieaugumu. Minimālās algas palielināšana gan 2023., gan 2024. gadā dos papildu stimulu algu pieaugumam. Tomēr tiek prognozēts, ka reāli rīcībā esošie ienākumi samazināsies gan 2022., gan 2023. gadā, jo tiek prognozēts, ka inflācija pārsniegs algu pieaugumu.
2. **OECD** prognoze[[2]](#footnote-2) bezdarba līmenim (CSP Darbaspēka apsekojumā iegūstamie dati) Latvijai 2023.gadam ir 7,0% un 2024.gadam – 6,8%.
3. **Latvijas Bankas** eksperti prognozē bezdarba līmeņa pieaugumu 2023.gadā līdz 7,8% un 2024.gadā samazinājumu līdz 7,5%. Latvijas Bankas ekspertu ieskatā tautsaimniecības lejupslīdi noteiks mājsaimniecību pirktspējas kritums, jo darba algu pieaugums pašreiz būtiski atpaliek no inflācijas. Darba tirgus saspringums kopā ar minimālās algas kāpumu un sabiedriskajā sektorā atsevišķās jomās nodarbināto atalgojuma celšanu uzturēs vidējās algas pieaugumu nākamajos gados, atjaunojot pirktspējas kāpumu 2023. gada otrajā pusē[[3]](#footnote-3).
4. **Ekonomikas ministrija** prognozē, ka bezdarba līmenis 2023.gadā varētu būt 6,7%4. Ņemot vērā ģeopolitisko situāciju, sagaidāms, ka situācija darba tirgū 2023. gada sākumā turpinās būt nogaidoša. Latvijas ekonomikas noturība pret ārējiem šokiem iepriekšējos gados ir ievērojami nostiprinājusies, tādejādi sankciju un eksporta tirgus sašaurināšanās tiešā ietekme uz Latvijas darba tirgu sagaidāma ierobežota. Darba tirgu turpinās balstīt nozaru atgūšanās no Covid-19 pandēmijas krīzes, gan arī valsts infrastruktūras objektu būvniecība, kā arī cita veida valsts investīcijas un ekonomikas atveseļošanās atbalsta pasākumi.
5. **Finanšu ministrija** prognozē, ka bezdarba līmenis 2023.gadā varētu būt 7,3% un 2024.gadā 7,0%5. Augstās energoresursu cenas, ražošanas izmaksu pieaugums un pieprasījuma vājināšanās ārējos tirgos ir ietekmējusi Latvijas ekonomiku 2022. gada otrajā pusē, un negatīvā ietekme saglabāsies arī 2023. gada sākumā, taču sagaidāms, ka no gada vidus ekonomikas izaugsme sāks atjaunoties, 2024. un 2025. gadā atkal uzrādot pozitīvu dinamiku.

2022.gadā bezdarba situācija Latvijā turpināja pakāpeniski uzlaboties un gada beigās reģistrētā bezdarba līmenis samazinājās līdz 6,1% (53 536 bezdarbnieki), salīdzinot ar 6,7% (60 774 bezdarbnieki) gada sākumā. 2022.gadā bezdarba situāciju, līdzīgi kā iepriekšējos gados, ietekmēja gan vispārējie sezonālie faktori, gan dažādi ārējie faktori, tomēr kopumā bija vērojams darba tirgus situācijas uzlabojums un pieaugošs pieprasījums pēc darbaspēka vairākās tautsaimniecības nozarēs. Darba tirgu pozitīvi ietekmēja Covid-19 ierobežojošo pasākumu atcelšana, tomēr riskus pastiprināja ģeopolitiskā situācija, tajā skaitā ar to saistītais energoresursu cenu pieaugums.

Latvijas reģionos joprojām būtiski atšķiras ekonomiskā aktivitāte, un attiecīgi darba vietu nozīmīgākais īpatsvars koncentrējas Rīgas un Pierīgas reģionos, kamēr citos reģionos darba vietu skaits ir būtiski mazāks. Zemākais reģistrētā bezdarba līmenis 2022.gada nogalē bija Rīgā (4,3%) un Rīgas reģionā (4,4%), bet augstākais Latgalē (12,8%). Tādējādi arī turpmāk izteiktāka darbaspēka nepietiekamība būs vērojama Rīgā un Pierīgā, kas piesaistīs darba meklētājus arī no citiem reģioniem.

2022.gadā reģistrētais vidējais bezdarba līmenis (mēnešu griezumā) bija 6,2%. Vidējais reģistrētā bezdarba līmenis (saskaņā ar Labklājības ministrijas datiem) 2023.gadā tiek prognozēts 6,5-6,7% apmērā (vidēji 58 tūkstoši bezdarbnieku).

Gada pirmajā ceturksnī, ņemot vērā ārējo ģeopolitisko un ekonomisko faktoru ietekmi, kā arī sezonalitāti, reģistrētā bezdarba līmenis varētu sasniegt 6,8%. Samazinājums varētu būt vērojams gada otrajā un trešajā ceturksnī sezonālā darba iespēju pieauguma ietekmē, kas varētu veicināt straujāku ekonomiskās aktivitātes pieaugumu pakalpojumu sektorā. Savukārt 2023.gada beigās reģistrētā bezdarba līmenis varētu būt 6,7-6,9%.

2022.gadā NVA reģistrēto vakanču skaits ir pieaudzis, salīdzinot ar 2021.gadu. 2021. gadā darba devēji NVA kopā bija reģistrējuši 94 234 vakances, bet 2022.gadā - 114 172 (par 21% vairāk), no tām vairāk par 60% reģistrētas Rīgas reģionā. Paredzams, ka 2023.gadā pieteikto vakanču skaits varētu būt mazāks kā 2022.gadā.

Pavisam 2022.gada laikā NVA bezdarbnieka statusu ieguva 90 577 personas (ienākošā plūsma), savukārt statusu zaudēja 97 899 personas (izejošā plūsma). Līdzīga situācija bija arī 2021.gadā, kad ienākošā plūsma bija 88 570 personas un izejošā plūsma bija 97 386 personas. Arī 2023.gadā prognozējams, ka ienākošā un izejošā plūsma varētu būt līdzīga kā iepriekšējā gadā.

2022.gada laikā kopumā darbā iekārtojās 55 918 reģistrētie bezdarbnieki, savukārt 2021.gada laikā darbā bija iekārtojušies 59 672 bezdarbnieki. 2023.gadā darbā iekārtojušos bezdarbnieku skaits varētu sasniegt 55 000.

Līdz ar Krievijas iebrukumu Ukrainā Latvijas darba tirgu ir papildinājuši Ukrainas civiliedzīvotāji. 2022.gada laikā NVA ir reģistrēti 17 452 Ukrainas civiliedzīvotāji, no kuriem 4198 personai piešķirts bezdarbnieka statuss, 1182 personas iesaistījušās aktīvajos nodarbinātības pasākumos, 10 382 personām izmaksāts nodarbinātības vai pašnodarbinātības uzsākšanas pabalsts. Arī 2023.gadā tiks turpināts atbalsts Ukrainas civiliedzīvotājiem un nodarbinātības un pašnodarbinātības uzsākšanas pabalsta izmaksa pēc faktiskās darbā iekārtošanās.

2022.gadā tika turpināta NVA aktīvās darba tirgus politikas pasākumu īstenošana, pielāgojot tos izmaiņām tautsaimniecībā un vienlaikus arī palīdzot bezdarbniekiem pārvarēt tos šķēršļus, kas kavē iesaisti darba tirgū, kā arī sniedzot atbalstu darba devējiem, kuriem nepieciešams papildu darbaspēks.

2023.gadā akcents tiks likts uz pārkvalifikācijas un prasmju pilnveides pasākumiem, īpašu uzsvaru liekot uz digitālo prasmju attīstību, nodrošinot bezdarbnieku, darba meklētāju un bezdarba riskam pakļauto personu prasmes un kvalifikāciju atbilstoši tautsaimniecības vajadzībām, darba tirgus pieprasījumam un globālajām digitalizācijas un automatizācijas tendencēm. Arī 2023.gadā tiks piedāvātas iespējas kā bezdarbniekiem, tā nodarbinātajiem iesaistīties starptautiski atzīto atvērto tiešsaistes kursu platformu piedāvātajās mācību programmās. Kopumā 2023.gadā pārkvalifikācijas un prasmju pilnveides programmās plānots iesaistīt 12 000 – 15 000 NVA klientus. Savukārt, lai veicinātu bezdarbnieku pāreju no bezdarba uz nodarbinātību, un sekmētu vakanču aizpildīšanu, 2023.gadā plānots kāpināt iesaisti reģionālās mobilitātes atbalsta pasākumā. Reģionālās mobilitātes pasākumā plānots atbalstīt 1000 bezdarbniekus, kompensējot izdevumus par transporta vai īres izdevumiem. Tāpat 2023.gadā tiks turpināti mērķēti pasākumi sociālās atstumtības riskam pakļauto personu integrācijai darba tirgū, tai skaitā, subsidētās darba vietas un mentorings personām ar invaliditāti u.c.

Reģistrētā bezdarba prognoze tiks pārskatīta reizi ceturksnī un precizēta, ja nepieciešams, atkarībā no situācijas attīstības tautsaimniecībā, ārējiem apstākļiem un to ietekmes uz darba tirgu.

1. <https://economy-finance.ec.europa.eu/economic-surveillance-eu-economies/latvia/economic-forecast-latvia_en> [↑](#footnote-ref-1)
2. 2 <https://www.oecd-ilibrary.org/sites/7ad4b704-en/index.html?itemId=/content/component/7ad4b704-en> [↑](#footnote-ref-2)
3. <https://www.makroekonomika.lv/latvijas-banka-parskata-makroekonomiskas-prognozes-3>

   4 <https://www.em.gov.lv/lv/media/15783/download?attachment>

   5 <https://www.fm.gov.lv/lv/jaunums/mk-izskata-aktualizetas-makroekonomisko-raditaju-prognozes-visparejas-valdibas-budzeta-bilances-un-fiskalo-telpu-2023-2025-gadam> [↑](#footnote-ref-3)